text: [{"text_idx": "#000033", "text": "11. Na cava meda taroga nida wilika se vulica na iVolatabu? (Raica na kato \u201c Na ka mo Taroga ni o Vulica na Vosa ni Kalou.\u201d)"}, {"text_idx": "#000034", "text": "11 Me rawa nida kila na ivakarau ni rai i Jiova, e bibi meda vuli vakataki keda. Nida wilika se vulica na Vosa ni Kalou, eda rawa ni taroga, \u2018Na cava e tukuni e ke me baleti Jiova, nona ivalavala dodonu kei na nona ivakarau ni rai?\u2019 Meda vakatotomuria nona ivakarau ni rai na daunisame o Tevita ni a lagata: \u201cNi vakatakila vei au na nomuni sala, i Jiova, ni vakavulici au ena nomuni sala. Ni tuberi au meu lako ena nomuni dina qai vakavulici au, ni oni noqu Kalou ni veivakabulai. Au vakanuinui vei kemuni ena siga taucoko.\u201d (Same 25:4, 5) Ni o vakasamataka vakatitobu e dua na tikinivolatabu, de dua o rawa ni taroga: \u2018Au na muria vakacava qo ena loma ni vuvale? Na vanua cava tale e rawa ni yaga kina? E vale? Vanua ni cakacaka? Koronivuli? Cakacaka vakaitalatala?\u2019 Nida sa vakadeitaka na vanua meda vakayagataka kina na ka eda vulica, ena rawarawa sara nida kila na ka e vinakata o Jiova ena ituvaki qori."}, {"text_idx": "#000040", "text": "14 Qo e dua tale na ivakaraitaki: Kaya mada ke o taleitaka e dua na mataqali isulu ena rawa ni vakavu veivosaki eso ena ivavakoso. O kila tale ga ni sega ni volai ena iVolatabu na lawa me vakatabuya na isulu qori. Ia vakacava na rai i Jiova? Dikeva mada na ivakasala vakalou i Paula: \u201cAu vinakata tale ga mera dara na yalewa na isulu veiganiti, e rakorako, me laurai kina na yalomatua, me kua na veimataqali italitali ni drauniulu, na koula se mataniciva se isulu saulevu, ia ena sala ga e rakorako kei ira na yalewa era kaya nira qarava na Kalou, ya ena nodra cakava na ka vinaka.\u201d (1 Tim. 2:9, 10) Na ivakavuvuli qo e baleti ira tale ga na tagane vaKarisito. Nida qaravi Jiova, eda na sega ni nanumi keda ga, eda na kauaitaka tale ga na nodra rai eso tale me baleta noda isulusulu kei na isasauni. Ni rakorako na keda rairai da qai lomani ira na tacida, eda na kauaitaka na nodra rai, me kua kina ni vakavu kauai se veivakatarabetaki. (1 Kor. 10:23, 24; Fpai. 3:17) Ni matata tiko vei keda na ka e tukuna na iVolatabu, eda na kila kina na ivakarau ni rai i Jiova ena ka e vauca na keda irairai, ena dusimaki keda tale ga meda vakatulewa vakayalomatua."}]